דן כנר

דן כנר (נולד ב-4 בדצמבר 1945 בפתח תקווה) הוא קריין ושדרן רדיו ישראלי. מגיש בתאגיד השידור הישראלי, בעבר הגיש בקול ישראל, בערוץ הראשון ובערוץ 33. כנר הוא אחד משלושה בנים של מרים (טרודה) וישראל צבי כנר, מורה ומחנך, ד"ר לפילוסופיה ומוסמך לרבנות. אביו שימש כרב בית הכנסת הצעירים בווינה, משם נמלט ללוקסמבורג ומשם עלה לארץ ישראל ב-1939. עתידו כקריין סומן בהיותו תלמיד כיתה י"ב, עת הוזמן להשתתף פעם אחת בחוג התנ"ך של ראש ממשלת ישראל דוד בן-גוריון, יחד עם עיתונאים ואנשי-רדיו. אלה שמו לב לקולו הערב והרדיופוני. כנר התקבל לקורס מ"כים אך נשר ממנו והועבר לגלי צה"ל. כנר התחיל את דרכו העיתונאית בגלי צה"ל, שם שימש בהמשך כקריין בכיר, ולאחר מכן היה בוחן מועמדים לשידור בתחנת הרדיו. לאחר שירותו הצבאי, התקבל לקול ישראל כקריין, ועם הקמת הערוץ הראשון הצטרף אליו כקריין רצף, ומאוחר יותר כמנחה תוכניות טלוויזיה. ביניהן התוכנית "עלם ועל מה". ב-1970, בגיל 25, התמנה למנהל חטיבת הביצוע של קול ישראל. באירוויזיון 1979 ובאירוויזיון 1981 הקריא כנר את ניקוד השופטים הישראלי. בשנים 1980‏-1982 הנחה את תחרות השירוויזיון. בפסח תשמ"ב - אפריל 1982 הנחה את "דרור - למנצח שיר מזמור" פסטיבל הזמר המזרחי שהתקיים בבנייני האומה בירושלים, שבו זכה זוהר ארגוב במקום הראשון עם השיר "הפרח בגני". בשנת 1985 הורשע כנר בהעלמת הכנסות ונידון לשלושה חודשי עבודות שירות שאותם ריצה בהקראה בספריית העיוורים. בשנות השמונים הגיש את התוכנית "לקראת שידור" שהציגה את התוכניות הצפויות לשידור בערוץ הראשון. כנר מרבה להגיש חדשות ומשמש כמנחה בטקסים ממלכתיים ואירועים שונים, לדוגמה, הטקס המרכזי של ערב יום הזיכרון לחללי מערכות ישראל ונפגעי פעולות האיבה. בין השאר הוא מנחה מזה 42 שנים את טקס הזיכרון של הצוללת "דקר" שנערך כל שנה בהר הרצל. הוא בעל קול ייחודי והיגוי מדויק. כנר עוסק גם בהדרכה במסגרת הכשרת קריינים וסדנאות הגייה. כנר השתתף כקריין בתוכנית הטלוויזיה הבידורית "הישראלים", בכיכובה של שלישיית מה קשור. תוכנית הרדיו איתה כנר מזוהה ביותר היא התוכנית "צפיחית בדבש". התוכנית, אותה החל לשדר בשנת 1977, כוללת שירים לועזיים משנות החמישים והשישים, וכנר משלב גם תרגומים ופרשנות שלו לשירים. עם המעבר של רשת ג' למוזיקה ישראלית בלבד, החל כנר לשדר את התוכנית ברשת ב' ושם התוכנית התחלף ל"מתוק מאז". כיום משודרת התוכנית בכאן ב' מדי יום שבת בשעות הצהריים, בין 14:00-16:00. ביוני 2007 זכה בפרס השדרן המצטיין במסגרת כינוס הרדיו הראשון בישראל. החל מ-2009 הוא מעביר סדנאות בנושא הגשה ברדיו במרכז האוניברסיטאי אריאל בשומרון. ב-2011 הופק מיזם "קול התנ"ך", שבו דן כנר הקריא את כל פרקי התנ"ך. ב-2012 החל להגיש מבזקי חדשות בערוץ 33. ביוני 2013 פרש לגמלאות, אך העסקתו חודשה בספטמבר אותה שנה ובהמשך, עבר לעבוד בתאגיד השידור הישראלי. ב-2018 הופיע בקליפ של השיר "הכי קרוב אלייך" של עילי בוטנר ואביב אלוש. מ-2022 מועלה בתיאטרון הבימה המחזה "הרטיטי את ליבי" עם קטעי קריינות של כנר. כנר חובב "משפטים אחרונים" של אנשים, מפורסמים ולא מפורסמים, והוא מחזיק באוסף גדול של משפטים שאנשים אמרו לפני מותם. אביו הוציא בשנת 1970 ספר קצר ובו אוסף משפטים שכזה. דן כנר המשיך אף הוא בתחביב והמשיך באיסוף ציטוטים אשר רובם נמצאים באתר מיוחד של כנר ויהודה סימן טוב. בשנת 2023 הוציא לאור את ספרו הנקרא גם כן "דבריהם האחרונים" ובו מבחר ציטוטים מהאוסף . כנר נוהג לנקד את כל הטקסטים אותם הוא כותב או מקריא ובכללם את המסרונים בטלפון. בשנת 2022 הוא משמש פרזנטור של חברת "גומאויר כפר סבא". כנר אב לשתי בנות מנישואיו הראשונים. הוא נשוי בשנית למלכה ומתגורר במעלה אדומים. דבריהם האחרונים, נדב הוצאת ספרים, פברואר 2023, מסת"ב 9789657614600 מדיה וקבצים בנושא דן כנר בוויקישיתוף דן כנר, במסד הנתונים הקולנועיים IMDb (באנגלית) דן כנר, באתר MusicBrainz (באנגלית) דן כנר, דף שער בספרייה הלאומית דן כנר, בארכיון הבימה קובץ קול זה הוא הקראה של הערך כפי שהופיע בתאריך 2016-11-17, שינויים בטקסט שבוצעו לאחר מכן אינם מופיעים בהקלטה. (עזרה) ערכים מוקלטים נוספים בתיה שם-אל, בתיה שואלת דן כנר משיב, 'בין גלים', אפריל 1974 עמ' 22. לי-אור אברבך, כנר על הגג, אתר nrg,‏ 9 בפברואר 2007 רונית מזרחי ועמית בוניאל, בגובה העיניים עם דן כנר, nrg,‏ 5 בפברואר 2010 הלל גרשוני, והרי החדשות ועיקרן תחילה:, באתר ערוץ 7, 1 במרץ 2012 מאור בוכניק, דן כנר, מגיש הטקס בכרמל, מציג: בנימין נתניהו הבין, יזם, רתם, עודד, הקים, אישר וסייע, באתר ynet, 19 בדצמבר 2011 רן בוקר, דן כנר יוצא לגמלאות: "מוכן לעבוד עד 120", באתר ynet, 30 ביוני 2013 יורם יובל, שיחת נפש עם דן כנר, הטלוויזיה החינוכית, 5 בנובמבר 2013 נעמה לנסקי, קול ישראל, באתר ישראל היום, 19 באוגוסט 2016 מיכאל טוכפלד, ‏"קרינות היא אמנות": דן כנר תולה את המיקרופון, בעיתון מקור ראשון, 1 במרץ 2021 יעקב בר-און, ‏דן כנר לא מתחרט ולא מתנצל, באתר מעריב אונליין, 21 במאי 2013 החלו שידורי הניסיון לתחנת הרדיו החינוכי "קול אחר" במרכז האוניברסיטאי אריאל בשומרון, באתר האינטרנט של אוניברסיטת אריאל בשומרון, 2 פברואר 2014 נועה פרייס‏, הראשון לזהות - בפנים: גם דן כנר מצטרף לתאגיד, באתר וואלה, 10 באוגוסט 2016 ד"ר ישראל צבי כנר, "דבריהם האחרונים", הוצאת מנורה, תל אביב, תש"ל, 1970 טקסים ­ דבריהם האחרונים של מפורסמים, באתר tkasim.co.il דודי פטימר, ‏"אפשר ללמוד ממנו היסטוריה וערכים": דן כנר מספר על ספרו החדש, באתר מעריב אונליין, 13 בפברואר 2023 כנר מספר על עצמו בראיון פרידה עם סגירת קול ישראל פרסומת גומאויר כפר סבא - דן כנר, סרטון באתר יוטיוב